HFR havde ni planlagte driftscyklusser i 2015 med 271 planlagte dage med fuld effekt, men kun 230 af dem blev realiseret. Hovedårsagen til tab af dagene med fuld effekt var aflysningen af cyklus 2015-08 i oktober 2015. Cyklussen blev aflyst på grund af en afvigelse i kontrolstangssystemets ydelse. Efter inspektion og analyse blev det konstateret, at en af reaktorens kontrolstænger, der anvendes til at regulere reaktorens effekt, sad løst i marginal grad. Løsheden påvirkede hverken kontrolstangens funktion eller reaktorens sikkerhed på nogen måde, men en ny procedure for samling, ibrugtagning og vedligeholdelse/inspektion af kontrolstængerne blev udviklet som et forebyggende middel for at undgå den slags problemer i fremtiden. Dette indgik derefter i risikoanalysen, som blev evalueret af Reaktorsikkerhedsudvalget og af den nederlandske nukleare tilsynsmyndighed, Autoriteit Nucleaire Veiligheid en Stralingsbescherming (ANVS). ANVS erklærede formelt, at de ikke gjorde indsigelse mod genstart af reaktoren. HFR blev genstartet på sikker vis i december 2015. I nært samarbejde med nitteeksperter og efter et teknisk besøg ved SAFARI-reaktoren i Sydafrika (hvis kontrolstænger har et lignende design) blev det også besluttet at forbedre kontrolstængernes strukturelle design. Det nye design vil gøre brug af andre nitter med henblik på at forbedre sikkerhedsmargenen. Ydermere skal kontrolstængernes støttelejer forbedres ved at anvende et andet materiale. Disse ændringer vil blive gennemført mellem 2018 og 2019.

Efter et uplanlagt driftsstop, der varede ca. fire måneder, genoptog HFR driften i februar 2014. Den planlagte cyklus bestod af en planlagt driftsperiode på 216 dage, planlagte reaktorstop på fire dage og et længere driftsstop på 65 dage i oktober og november 2014. Dette svarer til en rådighed på næsten 100 % under henvisning til den fastlagte oprindelige driftsplan. Den nominelle effekt i denne periode har været 45 MW.

·at sikre, at forskningsinstitutter udnytter HFR effektivt inden for en bred vifte af discipliner: forbedring af sikkerheden ved atomreaktorer, sundhed, herunder udvikling af medicinske isotoper, kernefusion, grundforskning og uddannelse samt affaldsforvaltning, herunder muligheden for at studere sikkerhedsaspekter ved nukleart brændsel til reaktorsystemer af interesse for Europa.

·periodisk tæthedsprøvning af indeslutningsbygningen (overtryk på 0,02 MPa i 24 timer) som et af licenskravene

·kontrol under drift af det primære systems relevante dele (reaktortanken, udløbenes reduktionsmuffer, bundproppen og de primære rørledninger i den primære pumpestation)

·rengøring af det sekundære kølesystem

·gennemgang af dieselgeneratorerne til nødstilfælde.

2. Forskning og isotopproduktion

2.1 Forskning

Følgende videnskabelige aktiviteter blev gennemført i perioden 2014-2015 (mange var fortsatte aktiviteter fra perioden 2012-2013):

·forsøg med bestråling af nukleart brændsel for at udforske mulighederne for at reducere nukleart affalds radiotoksicitet, teknologiske spørgsmål inden for mindre actinidtransmutation (dvs. tilbageholdelseskapaciteten for fissionsprodukter, støvfri proces og udvidelse af helium)

·bedømmelse af nukleart brændsel (f.eks. til højtemperaturreaktorer og reaktorer med smeltet salt) og grafit til brug i højtemperaturreaktorer

·forsøg med henblik på undersøgelse af nedbrydningen af reaktorens strukturmaterialer ved bestråling (grafit, hyppigt forekommende ståltyper, svejsninger, osv.).

·fusionsreaktorteknologi til brug i bestrålings- og efterbestrålingsundersøgelsen af de materialer, der forventes anvendt i ITER's (international termonuklear forsøgsreaktor) afskærmningskappe

·materialestandardisering (f.eks. metoden til neutrondiffraktion ved måling af restspændinger i tykke, bimetalliske smeltesvejsninger, måling af restspændinger).

2.2 Isotopproduktion

HFR producerer radioisotoper til medicinske formål, som ca. 25 000 patienter om dagen på verdensplan er afhængige af i forbindelse med diagnose og terapi.

NRG leverer hovedsageligt disse medicinske isotoper til radiofarmaceutiske virksomheder. Molybdæn-99 er langt den vigtigste af disse isotoper. Det er et udgangsstof til technetium-99m, som er den mest anvendte medicinske isotop til billeddannelse og anvendes i 80 % af alle nukleare diagnostiske procedurer. Det spiller en central rolle i diagnosticering af hjertesygdomme og anvendes også til diagnosticering af kræft via knogle- og organscanninger. Ydermere er nye behandlingsmetoder under udvikling, hvilket fører til en stadigt stigende efterspørgsel efter (nye) isotoper. I betragtning af de producerede isotopers halveringstid og den store efterspørgsel efter behandling, er det af afgørende betydning at have en velfungerende logistisk infrastruktur, der kan reagere på øjeblikkelige behov.

Hollandsk ekspertise fra NRG, URENCO (en virksomhed, der fremstiller nukleart brændsel og driver en række uranberigelsesanlæg ) og TU Delft (det tekniske universitet i Delft) på området for medicinske radioisotoper er for nylig blevet samlet i sammenslutningen "Dutch Isotope Valley" (DIVA), hvor viden, færdigheder, kapacitet og alternative metoder til produktion af (medicinske) isotoper har opnået tilstrækkelig fremdrift til at betjene verdensmarkedet. Da NRU-reaktoren ved Chalk River i Canada indstiller rutineproduktionen af Mo-99 og forventes at blive lukket i 2018, og da Canada vil fokusere på den indenlandske efterspørgsel frem for eksport, har DIVA en glimrende mulighed for at opveje den nedsatte produktion.

For at gennemføre sikkerhedsprogrammet, der er påkrævet for at fortsætte driften af HFR og dens tilhørende anlæg frem til 2024, har den nederlandske regering tildelt NRG et lån (via moderselskabet ECN). Sideløbende er det lykkedes NRG at øge priserne for hele sin pakke af tjenester, og denne prisstigning har samtlige kunder accepteret. Navnlig har NRG's 6 største isotopkunder udtrykt tillid til NRG ved at indgå langfristede forsyningsaftaler. Dette er et vellykket skridt hen imod finansiel robusthed og rentabilitet.

HFR genoptog driften den 14. februar 2014 og har fulgt sin produktionsplan i resten af året. HFR kom dermed tilbage på den internationale scene som en af de største producenter af medicinske isotoper i verden. I 2015 udeblev én produktionscyklus i oktober, men produktionen blev genoptaget i december 2015.